SKRIFTLIG FORESPØRGSEL E-1174/00

af Malcolm Harbour (PPE-DE) til Kommissionen

(12. april 2000)

Om: Forskning i bilindustrien

På baggrund af den omstrukturering, der finder sted inden for bilindustrien i West Midlands som følge af BMW's salg af Rover-gruppen, bedes Kommissionen oplyse:

1. Hvorledes er situationen for de nuværende forskningsprojekter for nye bilteknologier?

2. Er der mulighed for at fremme lovende nye teknologier via et særligt program for startkapital til nye virksomheder beliggende i West Midlands?

3. Kan Kommissionen stille særlige midler til rådighed i erkendelse af det alvorlige arbejdsløshedsproblem blandt faglærte bilteknikere som følge af salget af Rover?

Svar afgivet på Kommissionens vegne af Philippe Busquin

(8. juni 2000)

1. Rover-gruppen har siden 1992 deltaget i 79 EU-støttede FTU-projekter. Gruppens deltagelse som koordinator eller partner omfattede alle aspekter af forskning, teknologisk udvikling og demonstration inden for bilindustrien på områder som f.eks. avancerede konstruktions- og fremstillingsteknologier, informations- og teleteknologier, effektive og vedvarende energiteknologier, kvalifikationsudvikling og erhvervsuddannelsesaktiviteter. 30 af disse projekter er endnu ikke afsluttet.

2. Det femte rammeprogram for forskning fremmer udnyttelsen af Fællesskabets forskningsprojekter, og det har kun begrænsede midler til rådighed til finansiel støtte til nyetablerede virksomheder, hovedsagelig gennem særprogrammet Fremme af innovation og tilskyndelse til SMV's deltagelse.

Samme forhold gør sig gældende for det tredje flerårige program (MAP) for SMV. Dette involverer generelt set besvarelse af indkaldelser af tilbud og interessetilkendegivelser, som offentliggøres i EF-Tidende, og som også findes på Cordis web stedet.

En anden mulighed kunne være at opnå adgang til visse fondsmidler som f.eks. den europæiske teknologifacilitet (ETF) og ETF-iværksætter (en del af vækst- og beskæftigelsesinitiativet), som gennemføres i partnerskab med og administreres af Den Europæiske Investeringsbank (EIB) og Den Europæiske Investeringsfond (EIF). Fællesskabsmidlerne udbetales via specialiserede venturekapitalselskaber, der fungerer som kvalificerede mellemmænd i behandlingen af ansøgninger med henblik på finansiering og dernæst erhverve kapitalinteresser hos de succesrige ansøgere på grundlag af kommercielle kriterier.

En stor del af West Midlands, og herunder meget af Rovers anlæg ved Longbridge har status som mål 2-område eller mål 2-aftrapningsområde. Fællesskabets strukturfonde, der beløber sig til cirka 850 mio., står derfor til rådighed for mål 2-området i West Midlands i perioden 20002006. Forhandlingerne om mål 2-udviklingsplanen påbegyndes i nær fremtid, og der vil blive ofret særlig opmærksomhed på tilbagegangen i bilindustrien samt på behovet for at diversificere økonomien og etablere nye virksomheder. Strukturfondene og navnlig Den Europæiske Fond for Regionaludvikling rummer følgende muligheder for at støtte SMV: erhvervsstøtte, finansiering af teknologioverførsel, forbedring af virksomheders adgang til finansiering og långivning, tilvejebringelse af infrastruktur og direkte støtte til investeringer. Programmet vil have til formål at skabe varige arbejdspladser og støtte områdets strukturelle tilpasning.

3. Hvad angår den alvorlige ledighed blandt faglærte bilteknikere er der ikke planlagt nogen særlig eller yderligere finansiering i lyset af Rover-gruppens opsplitning. Ud over mål 2-støtten, der omtales ovenfor, står et betydeligt beløb til rådighed for West Midlands fra Den Europæiske Socialfond i kraft af mål 3, og støtten kan anvendes til bl.a. at løse problemet med arbejdsløsheden, der følger af BMW's salg af Rover. West Midlands vil modtage en betragtelig del af Det Forenede Kongeriges mål 3-program, der beløber sig til 4500 mio.. Mål 3-planen er struktureret efter de fem politiske områder, der er indeholdt i Rådets forordning (EØF) Nr. 2084/93 af 20. juli 1993 om ændring af forordning (EØF) nr. 4255/88 om gennemførelsesbestemmelser til forordning (EØF) nr. 2052/88 for så vidt angår Den Europæiske Socialfond(1). I forbindelse med sagen om Rover er to politiske områder særligt relevante: område a) aktive arbejdsmarkedspolitikker (et af de strategiske mål på dette område er netop at begrænse (langtids) ledighed gennem foranstaltninger rettet mod personer, som for nylig er blevet ledige eller trues af ledighed) og område d) tilpasningsevne (et af de strategiske mål på dette område er at forbedre kvalifikationsgrundlaget og tilpasningsevnen for den beskæftigede arbejdsstyrke).

Derudover støtter Fællesskabets handlingsprogram inden for erhvervsuddannelse Leonardo da Vinci (fase II, 2000-2006) medlemsstaternes politikker om livslang uddannelse. Dette kunne skabe mulighed for at oprette egnede erhvervsuddannelsesværktøjer og -mekanismer (pilotprojekter) til etablering

af erhvervsuddannelsesordninger. Disse kunne bidrage til at forbedre arbejdstageres kvalifikationer og færdigheder og dermed lette deres tilbagevenden til arbejdsmarkedet.

(1) EFT L 193 af 31.7.1993.